ДО

КМЕТА НА ОБЩИНА ШУМЕН

ЧРЕЗ ПРЕДСЕДАТЕЛЯ НА ОБЩИНСКИЯ СЪВЕТ –

ГРАД ШУМЕН

ДОКЛАДНА ЗАПИСКА

от

адв.Артур Алтунян и Васил Тодоров – общински съветници от Коалиция „Демократична България-обединение”

УВАЖАЕМИ ГОСПОДИН ПРЕДСЕДАТЕЛ,

УВАЖАЕМИ ГОСПОДИН КМЕТЕ,

УВАЖАЕМИ КОЛЕГИ,

Шумен е един от малкото градове, в който Общината и Държавата не са се ангажирали с изграждането на база за желаещите да се занимават с втория по популярност индивидуален спорт в света – плуване. Във всички областни градове има изградени общински закрити басейни, които функционират целогодишно. Те се поддържат и стопанисват от Общините. В Шумен това не е така. Липсва общински **закрит плувен басейн**, който, от една страна, да задоволи нуждите на любителите на тази активност и, от друга – да отговаря на стандартите за подготовка на спортисти в тази дисциплина.

Плуването е спорт с мощно оздравително и закаляващо действие върху човека, развива и усъвършенства всички функции на организма, оформя хармонично и стройно тяло. Неговата масова достъпност обаче зависи преди всичко от наличието на удобни съоръжения, които да го направят възможен. Защото това е алтернатива деца да не стоят денонощно пред компютъра или телевизора, да не развиват други вредни зависимости, а да бъдат здрави, да се научат на дисциплина, да работят в екип, да поемат отговорност. Качества, които плуването безспорно възпитава.

Плуването е основен метод за подобряване качеството на живот на много деца със специфични потребности. Водната рехабилитация и адаптираното плуване се провеждат в различни по големина басейни. Целевата група на са деца  с двигателни, ментални и сетивни нарушения и включва деца с детска церебрална парализа,  родова травма на плексус брахиалис, зрителни и слухови нарушения, нарушения на опорно-двигателния апарат, болест на  Пертес, синдром на Даун, хемофилия и др.

**В тази връзка , ние предлагаме изграждането на модерен плувен басейн .**

Басейнът трябва да отговаря, както на изискванията за плуване и медицинска рехабилитация , за провеждане на състезания ,и тренировки по водна топка и синхронно плуване, така и на изискванията на ФИНА (Международна федерация по плувните спортове) и ЛЕН (Европейска лига по плувни спортове), съобразно технически характеристики. Уместно е да се предвиди възможност за разделяне на басейна за провеждане на тренировки , състезания и рехабилитация. В зоната за посетители да се осигурят равностойни места за зрители в неравностойно положение и техните асистенти.

**Специфични цели на предложението:**

* Изграждане на нова модерна спортна инфраструктура –общинска собственост;
* Подобряване на градската среда, чрез изграждане на нова спортната инфраструктура,;
* Развитие на спортния туризъм, чрез провеждане на национални и международни състезания и спортни лагери.
* Увеличаване и стимулиране на заетостта - предвижда се откриването на нови постоянни работни места;
* Повишаване качеството на предлаганите спортни услуги за деца и подрастващи;
* Подобряване качеството на живот на много деца и възрастни със специфични потребности и рехабилитация при кратковременни мед.проблеми.
* Осигуряване на достъпна среда за хора в неравностойно положение и увреждания.

**Социално-икономически аспекти на предложението**

***Преките ползи*** са приходите, които ще се реализират от предлаганите дейности и услуги, включващи приходи от наеми, приходи от такси за ползване на басейна, приходи от рекламна дейност.

**Очакваните приходи са както следва:**

-Приходи от провеждане на състезания;

-Такси от спортните клубове за провеждане на тренировъчна дейност;

-Приходи от отдаване под наем на съоръжението за провеждане на състезания;

-Приходи от такси за ползване на басейна от граждани;

-Приходи от спортни лагери, които ще заплащат такси за ползване на съоръжението;

-Приходи от спонсорство и реклама;

-Приходи от продажба на билети, за състезания организирани от общината.

***Косвените ползи*** от проекта се изразяват в осигуряване на възможност за провеждане на тренировъчна дейност за постигане на високо спортно майсторство и развитие на спортен туризъм. Подобряване качеството на живот на много деца и възрастни със специфични потребности и рехабилитация при кратковременни мед.проблеми.

***Неосезаемите ползи*** се изразяват в благоприятно икономическо, обществено и социално въздействие върху региона, чрез развитие на спортния туризъм.

Подобно съоръжение естествено би се вписало в пространството около спортната зала Арена Шумен и би разширило и нейните възможности. Така , ще се осигури и обособена зона за паркиране и престой на колите и автобусите при провеждане ежедневните тренировки или на състезанията.

Съвременните методи на строителство дават много възможности за реализация на ефективен , във всякакъв смисъл и същевременно съобразен с бюджета проект.

**Предложение :**

 Предлагаме общинска администрация да заложи в Бюджет 2021 средства за проектиране и изграждане на модерен плувен спортен комплекс с покрит плувен басейн с олимпийски размери 50 м./ 25 м. и трибуни, съблекални за спортисти, помещения за треньори и съдии, фоайе с гардероб и санитарни възли за посетители, обслужващи помещения .

Вносители:

1. 2.